सो, मैं बिना किसी लीपापोती के आपसे क्षमा मांगता हूं। कर्नाटक में विधानसभा के लिए 2013 में हुए चुनाव की तुलना में अगर भाजपा 64 सीटें ज़्यादा जीत गई हो और कांग्रेस ने 44 सीटें खो दी हों तो अपने आकलन के लिए माफ़ी भी न मांगने की धृष्टता करूं, इतना ढीठ मैं तो नहीं हो सकता। लेकिन कर्नाटक से आ रही जिस शंख-घ्वनि के भरोसे मैं ने मोदी-शाह की ढीठ जुगल-जोड़ी की सिहरन देखी थी, चुनाव नतीजों से सामने आए उसके तथ्य आपके सामने न रखू ंतो भी मैं अपने आकलन से अन्याय करूंगा। सीटों का मेरा अंकगणित भले ही ग़लत साबित हुआ, मगर भीतर के बीजगणित की धुन और बोल आज भी वही गीत गा रहे हैं, जो मुझे सुनाई दे रहा था।